คลังไฟเขียวเพิ่มทุนเอสเอ็มอีแบงก์ 2,000 ล้าน
คลัง ไฟเขียวเพิ่มทุนเอสเอ็มอีแบงก์ 2,000 ล้านบาทกลางเดือน ก.พ. หวังปล่อยกู้รายย่อยปีนี้ 4 หมื่นล้านบาท
14 ม.ค. 2558

คลัง ไฟเขียวเพิ่มทุนเอสเอ็มอีแบงก์ 2,000 ล้านบาทกลางเดือน ก.พ. หวังปล่อยกู้รายย่อยปีนี้ 4 หมื่นล้านบาท 
นางสาลินี วังตาล ประธานคณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย ( ธพว. ) หรือ เอสเอ็มอีแบงก์ เปิดเผยว่า ที่ประชุมผู้ถือหุ้นธนาคารที่มีกระทรวงการคลัง เป็นผู้ถือหุ้นใหญ่ 98.24% อนุมัติเพิ่มทุนให้เอสเอ็มอีแบงก์ 2,000 ล้านบาท คาดว่าจะดำเนินการแล้วเสร็จภายในกลางเดือน ก.พ. นี้  ส่งผลให้เงินกองทุนต่อสินทรัพย์เสี่ยง หรือ บีไอเอสเพิ่มจาก 7.8 % เป็น 11.4 % โดยเงินเพิ่มทุนจะมารองรับเป้าหมายขยายสินเชื่อที่ 4 หมื่นล้านบาทในปีนี้ และจะแบ่งเงินเพิ่มทุนส่วนหนึ่งจำนวน 500 ล้านบาท  นำไปสมทบในกองทุนร่วมทุนในกิจการของกระทรวงการคลังต่อไป 
สำหรับผลการดำเนินงานของธนาคาร ณ 31 ธันวาคม 2557 มีกำไรสุทธิ  334  ล้านบาท  ดีขึ้นจากครึ่งปีแรก ที่ขาดทุนสุทธิ  41  ล้านบาท เนื่องจากธนาคารสามารถรักษาคุณภาพลูกหนี้ไม่ให้ตกชั้นเป็นหนี้ที่ไม่ให้เกิดรายได้ หรือ เอ็นพีแอล ให้กลับมาเป็นลูกหนี้ปกติ รวมทั้งยังสามารถปล่อยสินเชื่อตามพันธกิจซึ่งเป็นรายย่อยได้เพิ่มขึ้นทำให้ธนาคารมีดอกเบี้ยรับเพิ่มขึ้น มีภาระในการกันสำรองค่าเผื่อหนี้สูญลดลง  และสามารถควบคุมค่าใช้จ่ายดำเนินงานให้อยู่ในระดับต่ำคือ 1.9% ของยอดสินเชื่อรวม  ลดลงจาก 2.1% ของปี 2556   ขณะเดียวกัน ต้นทุนดอกเบี้ยจ่ายของธนาคารไม่ได้เพิ่มขึ้น  ประกอบกับธนาคารเริ่มมีเสถียรภาพ ส่งผลให้สามารถระดมเงินฝากรายใหญ่เพื่อมาปล่อยสินเชื่อตามพันธกิจได้เพียงพอ ดังนั้นธนาคารจึงมีกำไรสุทธิ 334 ล้านบาท
ในส่วนของยอดหนี้ที่ไม่ก่อให้เกิดรายได้ลดลงจาก 3.51 หมื่นล้านบาท  (คิดเป็น 39.92% ของเงินให้สินเชื่อรวม ) ณ สิ้นมิถุนายน 2557  ลดเหลือ  3.19 หมื่นล้านบาท ( คิดเป็น  37.61 % ของเงินให้สินเชื่อรวม ) ณ สิ้นธันวาคม 2557  หรือลดลงเท่ากับ  3,207 ล้านบาท โดยยอดเงินให้สินเชื่อรวมอยู่ที่จำนวน 8.49 หมื่นล้านบาท ลดลงจากปีก่อนที่อยู่ที่ 9.34 หมื่นล้านบาท เนื่องจากธนาคารได้ปรับแนวทางในการขยายสินเชื่อมาเน้นรายย่อย   วงเงินไม่เกิน 15 ล้านบาท   ทำให้ลูกหนี้ขนาดกลางหลายรายรีไฟแนนซ์ไปอยู่ธนาคารพาณิชย์เอกชน ประกอบกับมีลูกค้าชำระเงินต้นในระหว่างปี  แต่เมื่อพิจารณาเฉพาะจำนวนสินเชื่อที่เบิกจ่ายในปี 2557 ธนาคารได้ปล่อยกู้  9,872 ล้านบาท   เป็นลูกหนี้ 7,163 ราย ในจำนวนนี้เป็นลูกหนี้วงเงินต่ำกว่า 15 ล้านบาท  จำนวน  6,841 ราย   เป็นยอดสินเชื่อ  7,140  ล้านบาท